48 घंटे में बंद हो गई नहर किसान फिर परेशान
तजपुरा| अजनई उपनहर के टेल क्षेत्र तक पानी पहुंचाने के लिए दो दिन पहले अधिकारियों की मौजूदगी में पानी छोड़ा गया था। जैसे-तैसे देर शाम पानी नहरों में पहुंचा। टेल क्षेत्र के किसान खेतों में पानी दे रहे थे, लेकिन 48 घंटे में ही नहर बंद हो गई। अधिकारियों के हटते ही धीरे-धीरे नहर में पानी कम हो गया। अब नहर में पानी नहीं के बराबर आ रहा है। मालूम हो, 27 दिसंबर को टिमरनी तहसीलदार बीपी सिंह, नहर विभाग के कार्यपालन यंत्री अमरदीप कंसोरिया, एसडीओ मंडरई और पुलिस के जवानों की मौजूदगी में अजनई उपनहर के टेल क्षेत्र तक पानी पहुंचाने की कवायद की गई। इस दौरान जल उपभोक्ता संस्था के पदाधिकारी और अधिकारियों के बीच बहस भी हुई। किसानों के अनुसार नहर में पानी दो दिन चला और इसके बाद बंद हो गया। टेल क्षेत्र में पानी नहीं के बराबर पहुंच रहा है। इसके चलते किसान खेतों में सिंचाई नहीं कर पा रहे हैं।
hin_Deva hin_Deva